b'\n_START_ARTICLE_\nDanielle Brown\n_START_SECTION_\nKarriere\n_START_PARAGRAPH_\nHennes f\xc3\xb8rste internasjonale konkurranse var EM for funksjonshemmede i 2006. Der n\xc3\xa5dde hun semifinalen, men ble der sl\xc3\xa5tt ut av tyrkiske Gulbin Su. Bronsekampen tapte hun 101-109 mot sin britiske lagvenninne Melanie Clarke, dermed endte hun p\xc3\xa5 fjerdeplass. _NEWLINE_Hun deltok ved VM i bueskyting for funksjonshemmede i Cheongju i 2007. I \xc3\xa5pen klasse individuelt vant hun gullmedalje, etter \xc3\xa5 ha sl\xc3\xa5tt Gulbin Su 116-107 i semifinalen og kinesiske Wang Li 114-108 i finalen. Hun deltok ogs\xc3\xa5 p\xc3\xa5 det britiske laget som fikk gull i lagkonkurransen, som slo Japan 221-199 i finalen._NEWLINE_I 2008 deltok hun ved sine f\xc3\xb8rste paralympiske leker, som ble arrangert i Beijing. Etter seier over Wang Li i kvartfinalen (107-81) og Melanie Clarke i semifinalen (113-107) ble hun kvalifisert til finalen. Semifinaleresultatet var ogs\xc3\xa5 ny paralympisk rekord. I finalen slo hun Chieko Kamiya med 112-98, og ble paralympisk mester, 20 \xc3\xa5r gammel. \xc3\x85ret etter vant hun s\xc3\xb8lv individuelt og gull i lagkonkurransen ved VM i bueskyting for funksjonhemmede i Tsjekkia. VM-gullet individuelt gikk til spanske Ane Miren Alberdi. _NEWLINE_I 2010 fikk hun tre individuelle gullmedaljer, ved Arizona Cup, Stoke Mandeville World Invitational og EM i bueskyting for funksjonshemmede. Hun ble ogs\xc3\xa5 tatt ut til \xc3\xa5 representere England ved Samveldelekene 2010, etter en kvalifiseringskonkurranse i Coventry, der hun kom p\xc3\xa5 andreplass bak verdeneneren Nicky Hunt. Hun ble med det den f\xc3\xb8rste paralympiske ut\xc3\xb8veren som representerer England i samveldelekene. England vant gull i lagkonkurransen ved disse samveldelekene, representert ved Danielle Brown, Nicky Hunt og Nichola Simpson._NEWLINE_Ved VM i bueskyting for funksjonshemmede i 2011 fikk hun gull individuelt, og s\xc3\xb8lv i lagkonkurransene for kvinner og mixlag. I 2012 var hun med og vant s\xc3\xb8lv i lagkonkurransen i Arizona Cup, og mixlaget fikk bronse ved Shanghai World Cup. _NEWLINE_Hun deltok ogs\xc3\xa5 ved Paralympiske sommerleker 2012 i London. Her fikk hun beste poengsum i plasseringsrunden, med 676 poeng. Etter seier mot Maria Rubio Larrion i kvartfinalen og Maria Lyzhnikova m\xc3\xb8tte hun lagvenninne Melaine Clarke i finalen. Der vant Brown 6-4, og ble paralympisk mester. I lagkonkurransen ble Storbritannia sl\xc3\xa5tt ut av S\xc3\xb8r-Korea i kvartfinalen, med 188-153.'